b'\n_START_ARTICLE_\nJulius Dur\xc5\xa1liokas\n_START_SECTION_\nBiografija\n_START_PARAGRAPH_\nLank\xc4\x97 Pa\xc5\xa1u\xc5\xa1vio prad\xc5\xbeios mokykl\xc4\x85 ir pas vietos vargoninink\xc4\x85 F. Bruni\xc5\xb3 mok\xc4\x97si muzikos. 1925\xe2\x80\x931926 m. lank\xc4\x97 Juozo Naujalio vargoninink\xc5\xb3 kursus Kaune. 1927\xe2\x80\x931930 m. vargonininkavo Poci\xc5\xabn\xc4\x97liuose (Radvili\xc5\xa1kio raj.) ir Juozapavoje (\xc5\xa0iauli\xc5\xb3 raj.)._NEWLINE_1930\xe2\x80\x931937 m. Kauno konservatorijoje pas O. Marini studijavo dainavim\xc4\x85, o pas Aleksandr\xc4\x85 Ka\xc4\x8danausk\xc4\x85 \xe2\x80\x93 fortepijon\xc4\x85. 1932 m. pakviestas dainuoti \xc4\xaf vyr\xc5\xb3 vokalin\xc4\xaf kvartet\xc4\x85 \xe2\x80\x9eLinksmieji broliai\xe2\x80\x9c, kuriam vadovavo Jonas Byra, v\xc4\x97liau \xe2\x80\x93 Stepas Grau\xc5\xbeinis (akordeonu akompanavo A. Lo\xc4\x8deris). Kvartetas dainavo Kauno radiofone ir koncertavo Lietuvos miestuose bei miesteliuose._NEWLINE_Nuo 1936 m. prad\xc4\x97jo dainuoti Valstyb\xc4\x97s teatre \xe2\x80\x93 dalyvavo D\xc5\xbeakomo Pu\xc4\x8dini \xe2\x80\x9eBohemos\xe2\x80\x9c ir D\xc5\xbeiuzep\xc4\x97s Verdi \xe2\x80\x9eAidos\xe2\x80\x9c spektakliuose, u\xc5\xbe ger\xc4\x85 pasirodym\xc4\x85 buvo apdovanotas konservatorijos vadovyb\xc4\x97s pinigine premija. Baig\xc4\x99s konservatorij\xc4\x85, pa\xc5\xa1auktas atlikti karin\xc4\x99 tarnyb\xc4\x85. Tarnaudamas Kaune, suorganizavo vyr\xc5\xb3 kvartet\xc4\x85, kuriame dainavo kariai J. Dur\xc5\xa1liokas, Antanas Gim\xc5\xbeauskas, P. Sli\xc5\xbeys ir S. Ratkevi\xc4\x8dius. Kvartetas daug koncertuodavo kariniuose daliniuose ir miesto visuomenei. 1940\xe2\x80\x931949 m. buvo Kauno operos ir muzikinio teatro solistas, daug koncertavo ir dalyvavo radiofono laidose._NEWLINE_1949\xe2\x80\x931951 m. \xe2\x80\x93 muzikos ir dainavimo mokytojas Kauno 14-ojoje ir 13-ojoje vidurin\xc4\x97se mokyklose, o 1951\xe2\x80\x931972 m. mokytojavo Kauno 8-ojoje vidurin\xc4\x97je mokykloje. \xc5\xa0iose mokyklose vadovavo vyresni\xc5\xb3j\xc5\xb3 klasi\xc5\xb3 moksleivi\xc5\xb3 mi\xc5\xa1riajam ir mergin\xc5\xb3 chorams, kuriuos pareng\xc4\x97 Kauno miesto ir respublikin\xc4\x97ms dain\xc5\xb3 \xc5\xa1vent\xc4\x97ms; ap\xc5\xbei\xc5\xabrose ir konkursuose jie laim\xc4\x97davo pirm\xc4\x85sias ir kitas prizines vietas, da\xc5\xbenai pasirodydavo koncertuose._NEWLINE_Be pedagoginio darbo, nuolat vadovavo Kauno miesto m\xc4\x97g\xc4\x97j\xc5\xb3 chorams ir vokaliniams ansambliams bei solistams. 1949\xe2\x80\x931956 m. k\xc5\xabrybi\xc5\xa1kai dirbo su Lietuvos verslin\xc4\x97s s\xc4\x85jungos Kauno klubo mi\xc5\xa1riuoju choru ir vokaliniais ansambliais. 1952 m. respublikin\xc4\x97je ap\xc5\xbei\xc5\xabroje Vilniuje choras laim\xc4\x97jo pirm\xc4\x85j\xc4\x85 viet\xc4\x85. Su vyr\xc5\xb3 vokaliniu ansambliu koncertavo Baltarusijos miestuose._NEWLINE_1952\xe2\x80\x931972 m. vadovavo Kauno m\xc4\x97sos kombinato mi\xc5\xa1riajam chorui ir vokaliniams ansambliams. Choras pirm\xc5\xb3j\xc5\xb3 ir kit\xc5\xb3 prizini\xc5\xb3 viet\xc5\xb3 peln\xc4\x97 miesto chor\xc5\xb3 ap\xc5\xbei\xc5\xabrose, dalyvavo dain\xc5\xb3 \xc5\xa1vent\xc4\x97se. Su vyr\xc5\xb3 vokaliniu ansambliu koncertavo Latvijoje ir Estijoje._NEWLINE_1952\xe2\x80\x931962 m. vadovavo Lietuvos veterinarijos akademijos vyr\xc5\xb3 ir moter\xc5\xb3 vokaliniams ansambliams, koncertavo Lietuvoje, Latvijoje ir Estijoje; tuo metu tai buvo vienas i\xc5\xa1 geriausi\xc5\xb3 ansambli\xc5\xb3 Kauno mieste._NEWLINE_1954\xe2\x80\x931972 m. k\xc5\xabrybi\xc5\xa1kai dirbo ir su Lietuvos \xc5\xbeem\xc4\x97s \xc5\xabkio akademijos vokaliniais ansambliais. Vyr\xc5\xb3 vokalinis ansamblis tarprespublikiniame konkurse Rygoje laim\xc4\x97jo pirm\xc4\x85j\xc4\x85 viet\xc4\x85. Ansambliai dalyvaudavo radijo ir televizijos laidose._NEWLINE_1972 m. i\xc5\xa1\xc4\x97j\xc4\x99s \xc4\xaf pensij\xc4\x85, dar kur\xc4\xaf laik\xc4\x85 mokytojavo Kauno 12-ojoje ir 21-ojoje vidurin\xc4\x97se mokyklose ir 19-ojoje profesin\xc4\x97je technikos mokykloje (1976\xe2\x80\x931979 m.), visur vadovavo moksleivi\xc5\xb3 vokaliniams ansambliams. Pedagogas i\xc5\xa1ugd\xc4\x97 daug ger\xc5\xb3 daininink\xc5\xb3, kuri\xc5\xb3 dalis tapo muzikais profesionalais. Suk\xc5\xabr\xc4\x97 dain\xc5\xb3 chorams, vokaliniams ansambliams ir solistams, dirigavo Kauno miesto dain\xc5\xb3 \xc5\xa1vent\xc4\x97se.'